ORDE do 26 de novembro de 2010 pola que se ratifica o acordo de extinción da Fundación Milenio e se dispón a súa inscrición no Rexistro de Fundacións de Interese Galego.
CONSELLERÍA DE TRABALLO E BENESTAR — III. OUTRAS DISPOSICIÓNS — 29/12/2010

Visto o expediente de extinción da Fundación Milenio presentado ante este protectorado de fundacións de interese galego,
Feitos:
Primeiro.-Con data do 14 de xullo de 2010 tivo entrada no rexistro da Consellería de Traballo e Benestar solicitude de ratificación do acordo de extinción da Fundación Milenio, adoptado polo padroado, e a solicitude da súa inscrición no Rexistro de Fundacións de Interese Galego.
Segundo.-A fundación foi constituída en escritura pública outorgada en Santiago de Compostela o 20 de setembro de 2002 pola Xunta de Galicia, polo que ten a condición de fundación do sector público de Galicia, foi clasificada como benéfico-social pola orde da Consellería da Presidencia e Administración Pública do 13 de novembro de 2002 (DOG nº 227, do 25 de novembro), e declarada de interese galego por orde da entón Consellería de Familia e Promoción do Emprego, Muller e Xuventude do 16 de decembro de 2002 (DOG nº 248, do 24 de decembro). Figura inscrita no Rexistro de Fundacións de Interese Galego co número 2002/26 e está adscrita ao protectorado da Consellería de Traballo e Benestar.
Terceiro.-O obxecto da fundación segundo establece o artigo 5º dos estatutos é a realización de calquera actividade, legalmente posible, tendente á articulación dun enfoque territorial na creación de emprego e no mantemento dun crecemento económico sostido e da mellora das condicións de vida dos cidadáns e, en particular dos mozos, así como á coordinación dos diferentes axentes interadministrativos intervenientes na súa consecución, para o que poderá realizar, entre outras, as seguintes actuacións:
a) Desenvolver actividades en coordinación cos diferentes axentes dependentes das distintas institucións representadas na fundación e que participan na implantación das políticas activas de emprego e de mellora das condicións de vida e na información dos cidadáns e, en particular, dos mozos.
b) A realización de todo tipo de estudos. Análise e prospectivas, así como a prestación de servizos relacionados e que redunden no cumprimento dos fins fundacionais e na aproximación dos servizos aos cidadáns.
c) Promover e realizar toda clase de actividades e servizos de formación, orientación e asesoramento en materia laboral e de emprego.
d) Calquera outra actividade que conduza ao cumprimento dos fins fundacionais que poida determinar o padroado.
Cuarto.-O órgano de goberno da fundación na súa reunión do 21 de xuño de 2010 adoptou, por unanimidade, o acordo de extinción da fundación motivado na imposibilidade de realización do fin fundacional, sen que resultase procedente modificar os seus estatutos ou fusionarse con outra fundación.
Na tramitación do procedemento de extinción consta a seguinte documentación:
a) Certificación do secretario do padroado acreditativa da adopción do acordo de extinción, designación de liquidador e determinación do destino dos bens por parte do padroado.
b) Memoria xustificativa da concorrencia da causa de extinción invocada e memoria complementaria.
c) Memoria económica do estado contable na data de adopción do acordo.
d) Informe favorable da Asesoría Xurídica da Consellería de Traballo e Benestar.
e) Informe da Secretaría Xeral e do Patrimonio
f) Informe do Protectorado de fundacións da Consellería de Traballo e Benestar
Quinto.-En virtude do preceptuado no artigo 59º.1 da Lei 12/2006, do 1 de decembro, e pola súa condición de fundación pertencente ao sector público, a extinción da Fundación Milenio foi autorizada polo Consello da Xunta que tivo lugar o 28 de outubro de 2010.
Consideracións legais:
Primeiro.-A Consellería de Traballo e Benestar é o departamento da Xunta de Galicia competente por razón da materia, de conformidade co Decreto 79/2009, do 19 de abril, polo que se establece a estrutura orgánica da Xunta de Galicia, o Decreto 83/2009, do 21 de abril, polo que se establece a nova estrutura orgánica dos departamentos da Xunta de Galicia, e o Decreto 335/2009, do 11 de xuño, polo que se establece a estrutura orgánica do dito departamento, en relación co artigo 7º.2 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego. Corresponde, así mesmo, a esta consellería o exercicio das funcións de protectorado, de conformidade co establecido no artigo 47º da Lei 12/2006, do 1 de decembro, de fundacións de interese galego.
Segundo.-O artigo 44º da Lei 12/2006, do 1 de decembro, de fundacións de interese galego, establece entre as causas de extinción das fundacións a imposibilidade de realización do fin fundacional, e será necesario para tal efecto acordo favorable do padroado, ratificado polo protectorado. O mesmo artigo establece que o acordo de extinción se inscribirá no Rexistro de Fundacións de Interese Galego. O artigo 59º da mesma lei establece que a extinción de fundacións do sector público da Comunidade Autónoma de Galicia debe ser autorizada por acordo do Consello da Xunta de Galicia
Terceiro.-O acordo de extinción adoptouse seguindo os requisitos establecidos na normativa vixente e nos estatutos da fundación, foi aprobado por unanimidade dos membros do padroado e autorizado por acordo do Consello da Xunta de Galicia. No expediente tramitado consta a memoria xustificativa da causa de extinción e demais documentación establecida nos artigos 44º, 45º e 59º da Lei 12/2006 e artigos 48º e 79º do Decreto 14/2009, do 21 de xaneiro, polo que se aproba o Regulamento de fundacións de interese galego.
Cuarto.-O padroado da fundación carece de facultade para decidir sobre o destino dos bens e dereitos resultantes da liquidación, ao non terse previsto esta facultade nin na carta fundacional nin nos estatutos. Corresponde, polo tanto, ao protectorado decidir sobre este aspecto, de conformidade co disposto no artigo 45º da Lei 12/2006, do 1 de decembro.
Polo exposto, e de conformidade co establecido na Lei 12/2006, do 1 de decembro, de fundacións de interese galego, o Decreto 14/2009, do 21 de xaneiro, polo que se aproba o Regulamento de Fundacións de Interese Galego, e Decreto 15/2009, da mesma data, polo que se aproba o Regulamento do Rexistro de Fundacións de Interese Galego, e demais normativa de xeral aplicación,
DISPOÑO:
Primeiro.-Ratificar o acordo de extinción adoptado polo padroado da Fundación Milenio e autorizado polo acordo do Consello da Xunta de Galicia do 28 de outubro de 2010.
Segundo.-Ordenar a inscrición do acordo no Rexistro de Fundacións de Interese Galego, sección da Consellería de Traballo e Benestar.
Segundo.-Aceptar a proposta de designación de liquidadores segundo consta no acordo do padroado adoptado na reunión que tivo lugar o 21 de xuño de 2010.
Terceiro.-Establecer como destinatario dos bens e dereitos resultantes da liquidación por proposta da Fundación Milenio a Fundación Galega para o Impulso da Autonomía Persoal e a Atención ás Persoas en Situación de Dependencia (Funga).
Esta resolución esgota a vía administrativa e contra ela poderán interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa notificación, de conformidade co establecido na Lei 29/1998, do 13 de xullo, reguladora da xurisdición contencioso-administrativa. Sen prexuízo de poder interpor, se é o caso, recurso potestativo de reposición ante o mesmo órgano que ditou o acto, no prazo dun mes segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 26 de novembro de 2010.
Beatriz Mato Otero
Conselleira de Traballo e Benestar